Promovarea în Liga a II-a rămâne și în acest an doar un vis frumos pentru SCM Zalău. Echipa zălăuană a mai ratat o promovare în eșalonul secund, la capătul unei semifinale de baraj pe care a pierdut-o la general cu 1 – 4 (0 – 3 în deplasare și 1 – 1 pe teren propriu), în fața celor de la Unirea Ungheni. Returul a avut loc sâmbătă după-amiaza, pe Stadionul Municipal, unde oaspeții au condus cu 1 – 0, iar SCM Zalău a egalat prin Sergiu Pop, din lovitură de pedeapsă.
Deși a făcut un sezon perfect în Seria a X-a, SCM Zalău încheie în genunchi meciurile din semifinalele barajului, la fel ca un pugilist căruia i se dă knockout în penultima rundă. S-a investit mult, dar, atâta timp cât nu am trecut nici măcar de semifinale, putem spune, fără niciun gram de răutate, că nu s-a realizat nimic. Această mult așteptată și mult dorită promovare în Liga a II-a parcă e un blestem pentru SCM Zalău. Ori, să fie neputință sau management defectuos?
Poate că ar trebui să se renunțe, cel puțin pentru o perioadă, la aceste „fumuri” de promovare în eșalonul secund, conducerea să apese butonul de restart și să realizeze că rezultatele nu au fost pe măsura așteptărilor și a investițiilor făcute. Actuala Liga a II-a poate chiar este o pălărie prea mare pentru Zalău, dar atunci ar trebui regândită strategia acestei echipe, început un proiect pe termen mediu, chiar lung, a cărui finalitate să fie, cu adevărat, promovarea Liga a II-a. Până una, alta, rămânem la fotbalul nostru semiprofesionist din Liga a III-a.